Aġenziji umanitarji jgħidu li għexieren ta’ eluf ta’ refuġjati li kellhom jitilqu minn djarhom minħabba l-ġlied fis-Sudan t’Isfel, jinsabu f’qagħda mwegħra u għandhom bżonn għajnuna mmedjata. Minn mindu beda l-ġlied bejn dawk li jagħtu appoġġ lill-President Salva Kiir u l-eks deputat tiegħu Riek Machar, in-Nazzjonijiet Maqgħuda tistma li mietu aktar minn 1,000 persuna pajżana u 175,000 oħra telqu minn djarhom. Ħafna  qasmu x-Xmara Nil u marru f’kamp biex jeħilsu mill-ġlied li hemm fil-belt ta’ Bor, 190 kilometru bogħod mill-belt kapitali Juba. Médecins Sans Frontières tgħid li anqas hemm ilma tajjeb għax-xorb. Sadanittant, negozjaturi miż-żewġ naħat jinsabu l-Etjopja għal taħdidiet għall-paċi fis-Sudan t’Isfel u r-rappreżentant tan-Nazzjonijiet Maqgħuda ħeġġithom biex jagħmlu minn kollox biex iressqu lill-pajjiż lura mix-xifer tal-preċipiżżju. Waqt li talbet għall-waqfien tal-ġlied ħalli ma tkomplix tikber il-vjolenza, Hilde Johnson qalet li l-pajjiż jinsab f’mument deċiżiv u ħeġġet kemm lil Kiir kif uoll lil Machar biex ikollhom fiduċja fin-neġozjati. Aktar kmieni, l-Presidnt Kiir iddikjara stat ta’ emerġenza f’żewġ stati – Unity u Jonglei – li huma ż-żewġ postijiet fejn hu konċentrat il-ġlied.